bluuebunny/crossref_metadata_2025 huggingface dataset:
Εξωτισμός και αρχαιολογία στο έργο του Sir Arthur Evans
Authors: Ζανόν Φλάβιο
Published: August 2021

Όσο συγκλονιστική ήταν το έτος 1900 η ανάδυση ενός πολιτισμού που βρισκόταν στις απαρχές της ιστορίας, τόσο απελπιστικό ήταν ένα χρόνο μετά το θέαμα των λειψάνων του. Τέθηκε άμεσα στους προγραμματισμούς του πρωταγωνιστή αυτής της ανακάλυψης το ζήτημα ποιας στρατηγικής επέμβασης θα έπρεπε να υιοθετηθεί για την σωτηρία των ευρημάτων. Βάσει των θέσεων ενός Ruskin θα μπορούσαν να αφεθούν στην μοίρα τους, εντεταγμένα στο τοπίο του λόφου της Κεφάλας, έως ότου η Φύση τα αφομοιώσει εις τα εξ’ον συνετέθησαν. Όμως η αξία τους για τον Evans υπερέβαινε το απλό ζήτημα της συντήρησης μόνο και μόνο για μελλοντικές ιστορικές και αρχαιολογικές αναγνώσεις και χειρισμούς. Πράγματι, από την στιγμή που το θεωρητικό περιθώριο της συντήρησης και της αποκατάστασης ενός μεγάλου μέρους του χώρου της Κνωσού ακυρωνόταν από τις ίδιες τις αρχαιότητες, η ειδική σωτήρια στρατηγική που θα έπρεπε να ακολουθηθεί για την σωτηρία τους, είχε την ανάγκη να διαμορφώσει τα αντίστοιχα τελείως νέα, γι’ αυτό και κατάλληλα εργαλεία. Σκοπός της έρευνας αυτής θα είναι να διατρέξουμε την πορεία αυτής της δημιουργικής πράξης και στηριζόμενοι στα ιδρυτικά κριτήρια των αναφερόμενων εργαλείων που επέτρεψαν την τρισδιάστατη αρχιτεκτονική αναγέννηση από τα σταχτί ερείπια του μινωικού ‘ανακτόρου’ να αποδώσουμε με μεγαλύτερη ακρίβεια την θέση που αρμόζει στο όλο εγχείρημα στο πλαίσιο του φαινόμενου της νεωτερικότητας. Μεταφορικά, πρόκειται για την διήγηση ενός ανατολίτικου μινωικού φοίνικα που αναστήνεται από την ενθουσιώδη βρετανική θέληση, με φλόγα δυτική. Ως υπόθεση εργασίας θα παρουσιασθεί μιας διαδικασίας που πλησίαζε αισθητικά είτε τις εικαστικές τέχνες είτε την λογοτεχνία, αλλά και φιλοσοφικά συστήματα σύγχρονα και σύμφωνα με τα δεδομένα του κοινωνικού, πολιτιστικού κόσμου στον οποίο ο Evans ανήκε. Το σύνολο των εννοιών που προκύπτει θα αναλυθεί στο πλαίσιο μιας φιλοσοφικής ιδέας, της «Ιδέας του Άλλου», που από τις αρχές του 1900 αναπτύχθηκε σταδιακά, σε ακαδημαϊκό και όχι μόνο επίπεδο, μέχρι την δεκαετία του ογδόντα. Σε αυτό το διάστημα διαμορφώθηκε μια μεγάλη συλλογή θεμάτων μαζί με ένα ειδικό λεξιλόγιο για την ερευνητική χρήση καταστάσεων που προϋπέθεταν μεταξύ τους αντίθετες ιδεολογικές όψεις, παρούσες πάντα στην θεματολογία της ερμηνείας και της αποκατάστασης των αρχαίων λειψάνων της Κνωσού. […]
To θεατρικό παιχνίδι και η επίδρασή του στις διαμαθητικές σχέσεις στο Δημοτικό Σχολείο
Authors: Μαρούδας Ηλίας
Published: August 2021

This thesis aimed at clarifying the concept of structured, tutored, stage-extended group operated dramatic play as a way of education through theatre and drama, as well as examining its effect on peer relations of 6th grade Elementary School pupils, from the perspective of acceptance and group cohesion.The data firstly were collected using both the semi-structured interview and the semi-structured observation. Then they were analyzed through the use of sociometry as the main quantitive approach and content analysis as a qualitive approach.The research findings, being generally in agreement with previous ones, were re-ferred to a moderate degree of impact of the dramatic play on the advancement of ac-ceptance among peers as well as on that of group cohesion whereas a small degree of remaining and development of rejection or neglection tendencies was reported.
Μελέτη της κινητικότητας υπολειμμάτων πολυκυκλικών αρωματικών υδρογονανθράκων σε εδαφικά συστήματα
Authors: Παλασάντζα Παναγιώτα-Αικατερίνη
Published: August 2021

Ο σκοπός της διατριβής ήταν να εξετάσει (1) την προσρόφηση/εκρόφηση των PAHs σε διαφορετικούς τύπους εδαφών, (2) την επίδραση του DOC στη ρόφηση των PAHs στα διάφορα εδάφη, (3) την κινητικότητα των PAHs στις εδαφικές στήλες και (4) την κινητικότητα των PAHs κατά την εδαφική εφαρμογή ιλύος. Για αυτό τον σκοπό, έξι εδάφη της βόρειας Ελλάδας συλλέχθηκαν και χαρακτηρίστηκαν ως αμμοπηλώδη (SL), πηλοαμμώδη (LS), αμμοαργιλοπηλώδη (SCL), ιλυοαργιλοπηλώδη (SiCL), αργιλοπηλώδη (CL). Σύμφωνα με την οδηγία 106 του Ο.Ο.Σ.Α., πραγματοποιήθηκαν πειράματα κατά παρτίδα με τη μέθοδο της εξισορρόπησης, όπου γνωστή ποσότητα εδάφους ήλθε σε επαφή με υγρή φάση έτσι ώστε να επιτευχθούν συνθήκες ψευδο-ισορροπίας. Τα πειράματα κατά παρτίδα πραγματοποιήθηκαν με διάφορες αναλογίες υδατικής προς στερεή φάση (L/S) 2/1, 5/1 και 20/1 ml/g αεροξηραμένου εδάφους. Η ρόφηση των PAHs στα έξι εδάφη παρουσία εξωγενούς DOC μελετήθηκε χρησιμοποιώντας τη μέθοδο των πειραμάτων κατά παρτίδα σε μια αναλογία L/S=2/1 ml/g αεροξηραμένου εδάφους και χρησιμοποιώντας απόβλητο αστικής προέλευσης ανεπεξέργαστο και μετά από δευτεροβάθμια επεξεργασία. Προκειμένου να μελετηθεί η κινητικότητα των PAHs στο έδαφος πραγματοποιήθηκαν πειράματα με εργαστηριακά λυσίμετρα και εφαρμογή τεχνητής βροχής με ροή προς τα κάτω (συνολικά 3000ml). Πραγματοποιήθηκαν σε δυναμικές συνθήκες σύμφωνα με την οδηγία 312 του Ο.Ο.Σ.Α. Συλλέχθηκαν διάφορα κλάσματα έκπλυσης, τα οποία αντιστοιχούν σε λόγους L/S= 1, 2, 5, 10, 20 και 30 ml/gr. Στο τέλος των πειραμάτων έκπλυσης, το έδαφος χωρίστηκε στη μέση και τα δύο εδαφικά κλάσματα επεξεργάστηκαν ξεχωριστά. Τέλος, πραγματοποιήθηκε και μια εφαρμογή στα λυσίμετρα προκειμένου να μελετηθεί η επίδραση της αφυδατωμένης ιλύος που περιέχει PAHs όταν εναποτίθεται σε διαφορετικούς τύπους εδαφών, καθώς η ιλύς μπορεί να χρησιμοποιηθεί ως εδαφοβελτιωτικό. Το ποσοστό της υγρής αφυδατωμένης ιλύος που εναποτέθηκε σε κάθε στήλη ήταν 10% κ.β., που αντιστοιχεί σε εφαρμογή στο έδαφος 6,7 τόνων υγρής αφυδατωμένης ιλύος ανά στρέμμα. Μελετήθηκαν τα 4 από τα 6 εδάφη. Τα κυριότερα συμπεράσματα που προέκυψαν συνοψίζονται στα παρακάτω: Η προσρόφηση κυμαίνεται σε υψηλές τιμές, από 74% έως 99%. Η εκρόφηση κυμάνθηκε σε χαμηλά επίπεδα, από 0,4% έως 9,88%, γεγονός που σημαίνει ότι η προσρόφηση είναι πολύ ισχυρή και μη αντιστρεπτή. Η παρουσία εξωγενούς DOC εμποδίζει τη ρόφηση των PAHs στο έδαφος και διευκολύνει τη μεταφορά τους στο υδάτινο περιβάλλον. Το Np παρουσιάζει μεγαλύτερη κινητικότητα στο έδαφος από τους υπόλοιπους PAHs. Η μεγαλύτερη κινητικότητα παρατηρήθηκε στα εδάφη 1-SL και 2-LS με τη μικρότερη περιεκτικότητα σε οργανικό άνθρακα και η μικρότερη, στο έδαφος 6-SiCL με τη μεγαλύτερη περιεκτικότητα σε οργανικό άνθρακα. Μετά την έκπλυση των εδαφών με 1974 mm βροχής (3000ml), οι PAHs, κυρίως οι χαμηλού μοριακού βάρους ενώσεις, μετακινήθηκαν προς τα βαθύτερα στρώματα των εδαφικών στηλών. Για την ασφαλή εφαρμογή της ιλύος στο έδαφος πρέπει να λαμβάνονται υπόψη τα φυσικοχημικά χαρακτηριστικά του εδάφους.
Η διακειμενικότητα στο πεζογραφικό έργο του Κοσμά Πολίτη
Authors: Γκιόκα Ασπασία
Published: August 2021

Για το έργο του Κοσμά Πολίτη, έχουν κατά καιρούς γραφεί πολλές και σημαντικές εργασίες. Η παρούσα διατριβή δεν είχε ως στόχο να επανέλθει σε θέματα ήδη ανεπτυγμένα από αξιότερους από εμένα ερευνητές αυτού του έργου, αλλά να ερευνήσει πτυχές του, οι οποίες είχαν ακόμη μείνει ανεξερεύνητες, ή είχαν λιγότερο μελετηθεί. Από την πληθώρα των διακειμένων, επιλέξαμε να παρουσιάσουμε και να αναδείξουμε όσα παίζουν σημαντικό ρόλο στη νοηματοδότηση του κειμένου και συμβάλλουν γενικότερα στην ανάλυση του έργου του συγγραφέα. Τα διακείμενα που μελετήσαμε σε αυτήν την εργασία σχετίζονται με τον λόγο, αλλά και με την εικόνα και τη μουσική, όπως παρουσιάζονται σε όλο το φάσμα του έργου του μεγάλου αυτού πεζογράφου της γενιάς του ’30. […]
Μνηστεία και γαμήλιες παροχές στη νομολογία των δικαστηρίων της Ιεράς Μητροπόλεως Σερβίων και Κοζάνης (18ος-20ος αι.)
Authors: Διάφα-Καμπουρίδου Βασιλική
Published: August 2021

Η παρούσα έρευνα ασχολείται με τη μνηστεία και τις γαμήλιες παροχές σύμφωνα με τη Νομολογία των Εκκλησιαστικών Δικαστηρίων της Ι. Μητροπόλεως Σερβίων και Κοζάνης. Βασίζεται σε ανέκδοτους Κώδικες που προέρχονται από το αρχείο της Ι. Μητροπόλεως και φυλάσσονται στη Δημοτική Βιβλιοθήκη της Κοζάνης και στα Γ.Α.Κ. ν. Κοζάνης. Η έννοια της μνηστείας ήταν ταυτόσημη με την έννοια του αρραβώνα, αν και ο αρραβώνας είχε και περιουσιακό περιεχόμενο. Η μνηστεία συνιστάτο σύμφωνα με το τυπικό που όριζε η εγκύκλιος του 1868. Οι μνηστοί δεν έπρεπε να υπάγονται στα κωλύματα που απαγόρευαν την τέλεση της μνηστείας και οι λόγοι λύσης της ήταν περιορισμένοι, σύμφωνα με αυτούς που προέβλεπε το επίσημο δίκαιο ή είχαν επικρατήσει στη νομολογία. Οι συνέπειες της λύσης της μνηστείας ήταν προσωπικές και περιουσιακές. Γαμήλιες παροχές, ήταν αυτές που δίνονταν με την προοπτική του γάμου. Κυριώτερη από την πλευρά της γυναίκας ήταν η προίκα. Αλλες παροχές ήταν το νάχτι, το τράχωμα, το αγριλίκι, η πρόγραμη δωρεά και η κρεβατοδωρεά. Σχετικό θέμα ήταν το προικοσύμφωνο στο οποίο καταγράφονταν η προίκα και άλλες γαμήλιες παροχές
Μια θεμελιωμένη στη φιλοσοφία της πράξης διδακτική σειρά για τη διδασκαλία της φυσικής στο δημοτικό σχολείο
Authors: Βεζιρτζής Ιωάννης
Published: August 2021

Το διδακτορικό μας συνίσταται στην κατάθεση διδακτικής σειράς στο μάθημα της Φυσικής για την Πέμπτη και έκτη τάξη του δημοτικού σχολείου. Η κατάθεση της διδακτικής σειράς παραπέμπει έμμεσα στην κατάθεση μιας μορφής μικρού «αναλυτικού προγράμματος», με νοηματοδοτημένη τη διαδοχή των κεφαλαίων που περιλαμβάνει, κυρίως ως προς την υποστηρικτική λειτουργία αυτών που προηγούνται προς αυτά που έπονται. Ευδιάκριτες περιοχές που τη συναπαρτίζουν, αποτελούν το θεωρητικό πλαίσιο της διδακτικής σειράς (φιλοσοφικές, επιστημολογικές, κοινωνιολογικές, παιδαγωγικές, ψυχολογικές και διδακτικές αρχές πάνω στις οποίες στηρίζεται και τις οποίες επικαλείται και άρα ελέγχεται) και η «τεχνολογία» της σύνταξής της (επιλογή περιεχομένων, διαδοχή περιεχομένων, υποστηρικτικές διδακτικές διαδικασίες, τρόποι και κριτήρια ελέγχου της αποτελεσματικότητάς της). […]
Βελτιστοποίηση μονάδος παραγωγής πόσιμου ύδατος με αφαλάτωση θαλασσινού και χρήση αιολικής και ηλιακής ενέργειας
Authors: Σπανομήτσιος Στέφανος
Published: August 2021

Η διδακτορική αυτή διατριβή επιχειρεί τη σχεδίαση, κατασκευή, λειτουργία και βελτιστοποίηση μικρής δυναμικότητας μονάδας παραγωγής πόσιμου νερού με αφαλάτωση και χρήση ανανεώσιμων πηγών ενέργειας (ήλιο και/ή άνεμο). Μελετώνται, σχεδιάζονται και κατασκευάζονται δύο φυγοκεντρικοί συμπιεστές διαμέτρων πτερωτής 12,5cm και 17cm με ταχύτητες περιστροφής 14000rpm και 11500rpm αντίστοιχα, πειραματικές διατάξεις εξάτμισης-συμπύκνωσης κατερχόμενου υμένα με συμπίεση ατμών και εξάτμισης-συμπύκνωσης σε οριζόντιους βυθισμένους σωλήνες πολυπροπυλενίου και ελέγχεται η συμπεριφορά τους και η απόδοσή τους. Επιλέγεται η μέθοδος αφαλάτωσης με κριτήριο το ελάχιστο μοναδιαίο κόστος κατασκευής και εξετάζεται η δυνατότητα λειτουργίας του συστήματος με αιολική και/ή ηλιακή ενέργεια. Συγχρόνως γίνεται στατιστική ανάλυση του αιολικού δυναμικού της ευρύτερης περιοχής εγκατάστασης της μονάδας (Μίκρα-Θεσσαλονίκης), εκτιμάται η δυνατότητα λειτουργίας και επιλέγεται ανεμογεννήτρια κατάλληλης ονομαστικής ισχύος (διάμετρος ανεμοπτερωτής 4,5m, ονομαστική ισχύς 4,5kw για ταχύτητα ανέμου 13m/s), ενώ υπολογίζεται η απαιτούμενη επιφάνεια των ηλιακών συλλεκτών. Τέλος επιλέγεται ο αριθμός των βαθμίδων με ελαχιστοποίηση (τέσσερις βαθμίδες φαίνεται να είναι ο βέλτιστος αριθμός), κατασκευάζεται η μονάδα και ελέγχεται η λειτουργία της τελευταίας και των ηλιακών συλλεκτών.Η λειτουργική συμπεριφορά του φυγοκεντρικού συμπιεστή υπήρξε αναμενόμενη, ενώ η υπόνοια χαμηλών αποδόσεων κατά την λειτουργία του επιβεβαιώνεται (μικρότερες του 60%). Το αιολικό δυναμικό της ευρύτερης περιοχής φαίνεται να μην είναι διαφορετικό του προβλεπόμενου από την βιβλιογραφία, ενώ το τοπικό αιολικό δυναμικό είναι σαφώς ισχυρότερο. Η λειτουργία των επιλεγμένων ηλιακών συλλεκτών αποδεικνύει ένα σχετικά μικρό συντελεστή απόδοσης (μικρότερη του 40%), λόγω κατασκευαστικών ατελειών. Η λειτουργία της μονάδας παραγωγής αφαλατωμένου νερού επιβεβαιώνει τους σχεδιαστικούς ολικούς συντελεστές μεταφοράς θερμότητας τόσο στη βαθμίδα εξάτμισης, όσο και στις βαθμίδες εξάτμισης και συμπύκνωσης (στη περιοχή των 20 έως 30 Βtu/(ft2)(oF)(hr)). Η απόδοση κατά την λειτουργία (μετρούμενη ως λόγος ποσότητας εισερχόμενου ατμού προς συνολική ποσότητα παραγόμενου συμπυκνώματος) φαίνεται να προσεγγίζει την τιμή των 2,2 με μέγιστη αναμενόμενη την τιμή των 3,5 (περίπου 63% της αναμενόμενης). Συγχρόνως διαπιστώνεται μία αστάθεια λειτουργίας, που μπορεί να αποδοθεί στο φαινόμενο του εκρηκτικού βρασμού στις βαθμίδες λόγω υστέρησης στην ελευθέρωση της μεταφερόμενης θερμότητας, που έχει σαν συνέπεια την δραστική μείωση των συντελεστών μεταφοράς θερμότητας και την πτώση της απόδοσης της μονάδας.
Ανάπτυξη ηλεκτροχημικών DNA-βιοαισθητήρων και η εφαρμογή τους στη χημική ανάλυση περιβαλλοντικών και βιολογικών δειγμάτων
Authors: Γκέργκη Ιωάννα
Published: August 2021

Σ'αυτή την εργασία αναπτύσσονται ηλεκτροχημικοί DNA-βιοαισθητήρες σε ηλεκτρόδιο πάστας άνθρακα (CPE) και σε ηλεκτρόδιο κρεμάμενης σταγόνας υδραργύρου (HMDE). Στο CPE το DNA (δίκλωνο και μονόκλωνο) δίνει κορυφές οξείδωσης λόγω των καταλοίπων γουανίνης και αδενίνης σε pH=5 και pH=7,4. Στο HMDE το δίκλωνο DNA δίνει τρεις κορυφές αναγωγής (1,2,3), το μονόκλωνο την κορυφή 1 και 3, το πλασμιδιακό την κορυφή 1 και το χαλαρωμένο την κορυφή 1 και 3. Με τους βιοαισθητήρες αυτούς έγινε μελέτη αλληλεπίδρασης γνωστών παρεμβόλιμων ουσιών (πορτοκαλόχρουν της ακριδίνης, βρωμιούχο αιθίδιο και ακτινομυκίνη D) με τις διάφορες μορφές DNA στις παραπάνω συνθήκες. Οι διαφοροποιήσεις όσον αφορά στην εμφάνιση της κορυφής 3 στο HMDE, καθώς και οι αυξομειώσεις της κορυφής οξείδωσης γουανίνης στο CPE, μπορούν να δώσουν σημαντικά στοιχεία για το μηχανισμό δράσης των ουσιών αυτών. Μελετήθηκε η αλληλεπίδραση μεταξύ δίκλωνου DNA και ακτινομυκ. με χρωματογραφία αποκλεισμού και υπολογίστηκε η σταθερά αγχιστείας. Ο DNA-βιοαισθητήρας σε CPE εφαρμόστηκε για τον προσδιορισμό ακτινομ. σε ορό βοοειδούς. Ο sc-DNA αισθητήρας σε HMDE αξιοποιήθηκε για τη μελέτη δράσεων πολυμερών ουσιών που χρησιμοποιήθηκαν στη γονιδιακή θεραπεία.
Ακριβής μέτρηση θερμικής αγωγιμότητας στερεών υλικών
Authors: Γιαλού Αικατερίνη
Published: August 2021

Η διατριβή αναφέρεται στον ακριβή προσδιορισμό της θερμικής αγωγιμότητας επιλεγμένων στερεών υλικών, που αναφέρονται ως υλικά αναφοράς με την πειραματική μέθοδο του θερμαινόμενου σύρματος σε Μη-Μόνιμη κατάσταση και εντάσσεται στα πλαίσια της επιστήμης της Μετρολογίας, της επιστήμης της ακρίβειας των μετρήσεων. Παρουσιάζονται οι οργανισμοί που αναπτύσσουν διεθνή πρότυπα, οι μέθοδοι μέτρησης θερμικής αγωγιμότητας, η θεωρία της μεθόδου που χρησιμοποιήθηκε, η νέα πειραματική διάταξη και η μεθοδολογία που ακολουθήθηκε για τον υπολογισμό της θερμικής αγωγιμότητας των υλικών(Pyrex 7740, Pyroceram 9606, AISI 304L).
Μείωση εκπομπών ΝΟx από απαέρια του αναγεννητή μονάδας καταλυτικής πυρόλυσης (FCC) μη τη χρήση καταλυτικών προσθέτων
Authors: Ηλιοπούλου Ελένη
Published: August 2021

Οι εκπομπές ΝΟx του αναγεννητή μονάδας FCC αποτελούν το 50% των ολικών NOx του διυλιστηρίου στις DENOx τεχνολογίες ξεχωρίζει η χρήση καταλυτικών πρόσθετων. Σήμερα τα περισσότερα διυλιστήρια χρησιμοποιούν προωθητικά μέσα καύσης του CO, τα οποία ενισχύουν την οξείδωση του CO, αλλά αυξάνουν τις εκπομπές NOx. Ετσι, αντικείμενο της παρούσας διατριβής ήταν η ανάπτυξη και αξιολόγηση καινοτόμων καταλυτικών πρόσθετων για την ταυτόχρονη μείωση εκπομπών ΝΟ και CO. Αξιολόγηση της επίδρασης εμπορικών πρόσθετων στις εκπομπές NOx οδήγησε στην ανάπτυξη πρωτοκόλλου αξιολόγησης καινοτόμων DENOx καταλυτών σε εργαστηριακή μονάδα μικρής κλίμακας. Νέα καταλυτικά πρόσθετα(Ag, Rh, Ir, Ru) αξιολογήθηκαν με εφαρμογή αυτού του πρωτοκόλλου. Το καταλυτικό υπόστρωμα και το ποσοστό μετάλλου είχαν καθοριστική επίδραση στην DENOx απόδοση. Οι αποτελεσματικότεροι καταλύτες δοκιμάστηκαν και σε πιλοτική μονάδα FCC του ΤΧΗΔ/ΕΚΕΤΑ. Χρήση των πρόσθετων Ir μείωσε κατά 72% τις εκπομπές ΝΟ. Από μελέτες IR προτείνεται η αναγωγή του ΝΟ από το CO πάνω σε καταλύτες Rh-Ir- και Ru/ALUMINA λαμβάνει χώρα μέσω διασπαστικής ρόφησης του ΝΟ, σχηματισμό του ΝΟ, σχηματισμό ειδών NCO πάνω στο μέταλλο, μετατόπιση αυτών στο υπόστρωμα αλουμίνας, όπου και αντιδρούν τελικά προς N^(2) και CO^(2).
Η παραδοσιακή μικροαστική τάξη της Αθήνας
Authors: Ποταμιάνος Νικόλαος
Published: August 2021

Αντικείµενο της παρούσας µελέτης είναι η ιστορία της παραδοσιακής µικροαστικής τάξης της Αθήνας, των ιδιοκτητών µικρών µονάδων στο λιανικό εµπόριο, τη βιοτεχνία και τις υπηρεσίες, κατά τις τελευταίες δεκαετίες του 19ου αιώνα και τις πρώτες του 20ου. Τα ερωτήµατα που µε οδήγησαν σ’ αυτό προήλθαν από παλιότερη έρευνα για το κίνηµα στο Γουδί και τον ριζοσπαστισµό που χαρακτήριζε τη λαϊκή κινητοποίηση εκείνων των χρόνων. Ισχυρό έναυσµα αποτέλεσαν και οι εκτιµήσεις που συναντά κανείς διάχυτες στη βιβλιογραφία για τον µικροαστικό χαρακτήρα της ελληνικής κοινωνίας και τα αποτελέσµατά του, οι οποίες σε γενικές γραµµές δεν έχουν µπει στη δοκιµασία της επαλήθευσης µε τα εργαλεία της κοινωνικής ιστορίας, ενώ στην πορεία την προσοχή µου προσέλκυσαν οι διεργασίες των αρχών της δεκαετίας του 1920. […]
Ο σχεδιασμός και η ανάπτυξη ενός δημοτικού εργαλείου υποστήριξης λήψης χωρικών αποφάσεων
Authors: Βουτσά Δέσποινα
Published: August 2021

Στη διδακτορική αυτή διατριβή αναπτύχθηκε ένα εργαλείο Υποστήριξης Λήψης Αποφάσεων, βασισμένο στα Συστήματα Γεωγραφικών Πληροφοριών (GIS), με την ονομασία Public Facility Location Tool (PFLT). Το εργαλείο αυτό απευθύνεται, κατά κύριο λόγο, σε μία Δημοτική Αρχή και συγκεκριμένα σε αυτούς που εμπλέκονται στη διαδικασία λήψης αποφάσεων για ν΄αντιμετωπίσουν δύο βασικά χωρικά προβλήματα: α) το πρόβλημα της εκτίμησης της εξυπηρέτησης των πολιτών από την υφιστάμενη θέση συγκεκριμένων Δημοτικών Αγαθών, όπως του πνευματικού κέντρου, του ΚΑΠΗ και των παιδικών σταθμών, β) ή/και την επιλογή μιας νέας βέλτιστης θέσης για την εγκατάσταση νέων εξυπηρετήσεων ή την μετεγκατάσταση των υπαρχουσών, λαμβάνοντας υπόψη διάφορα κριτήρια χωρικά ή μη. Η ανάγκη δημιουργίας και ανάπτυξης του Δημοτικού Συστήματος Υποστήριξης Λήψης Χωρικών Αποφάσεων «PFLT» προέκυψε από τα αποτελέσματα της έρευνας που πραγματοποιήθηκε σε Ο.Τ.Α. της χώρας μας, τα οποία έδειξαν ότι σήμερα καμία Δημοτική Αρχή δεν διαθέτει ένα Σύστημα Υποστήριξης Λήψης Χωρικών Αποφάσεων (SDSS) μ’ένα εύχρηστο περιβάλλον διασύνδεσης για την επίλυση του προβλήματος της χωροθέτησης των Δημοσίων Αγαθών. Αντικείμενο της διατριβής αποτέλεσε: α) ο σχεδιασμός και η ανάπτυξη ενός Συστήματος Υποστήριξης Λήψης Χωρικών Αποφάσεων(SDSS), περιλαμβάνοντας όλα τα απαραίτητα εργαλεία για την διερεύνηση της φύσης του προβλήματος, τον καθορισμό των κριτηρίων-περιορισμών και την ανάλυση των αποτελεσμάτων και β) η δόμηση ενός εύχρηστου και αποτελεσματικού Γραφικού Περιβάλλοντος Διασύνδεσης, με τη χρήση νέων τεχνολογιών και σύμφωνα με τις βασικές και διεθνώς αποδεκτές αρχές σχεδιασμού. Στόχος ήταν η δημιουργία ενός αποτελεσματικού εργαλείου, με το οποίο οι Δημοτικές Αρχές θα μπορούν να διαχειριστούν χωρικά και μη δεδομένα, να θέσουν κριτήρια, και σε συνδυασμό με τη χρήση των μοντέλων χωροθετήσεων–κατανομών να επιλύσουν αποφασιστικά και τεκμηριωμένα το σύνθετο πρόβλημα της χωροθέτησης των Δημοσίων Αγαθών.
Using clustering to aid text classification of single-labelled datasets
Authors: Κυριακοπούλου Αντωνία
Published: August 2021

Supervised and unsupervised learning have been the focus of critical research in the areas of machine learning and artificial intelligence. In the literature, these two streams flow independently of each other, despite their close conceptual and practical connections. This dissertation demonstrates that unsupervised learning algorithms, i.e. clustering, can provide us with valuable information about the data and help in the creation of high-accuracy text classifiers. In the case of clustering,the aim is to extract a kind of \structure" from a given sample of objects. The reasoning behind this is that if some structure exists in the objects, it is possible to take advantage of this information and find a short description of the data,exploiting the dependence or association between index terms and documents.This concise representation of the whole dataset can be properly incorporated in the existing data representation. The use of prior knowledge about the nature oft he dataset helps in building a more efficient classifier for this set. This approach does not capture all the intricacies of text; however on some domains this technique substantially improves text classification accuracy.In this vein, a study of the interaction between supervised and unsupervised learning has been carried out. We have studied and implemented models that apply clustering in multiple ways and in conjunction with classification to construct robust text classifiers. The extensive experimentation has shown the effectiveness of using clustering to boost text classification performance. Additionally, preliminary experiments on some of the most important applications of text classification such as Spam Mail Filtering, Spam Detection in Social Bookmarking Systems,and Sentence Boundary Disambiguation, have shown promising enhancements by exploiting the proposed models.
Πόλη και αναπαράσταση
Authors: Λάββα Ρίβα
Published: August 2021

Στην παρούσα διατριβή γίνεται η ενδελεχής μελέτη και αποτύπωση του παραδοσιακού ελληνικού σπιτιού στην γενέτειρα, στην διασπορά και κατά την παλιννόστηση στις τρεις χρονικές περιόδους μελέτης είναι το χωριό Ρειχιά της Λακωνίας και η διασπορά στη Νέα Υόρκη των Η.Π.Α.
Χωροκοινωνικοί αποκλεισμοί στη σύγχρονη πόλη
Authors: Παντελίδου Χαρίκλεια
Published: August 2021

Η διδακτορική αυτή εργασία διερευνά την ταυτότητα των gated communities ως μίας σύγχρονης μορφής χωροκοινωνικού αποκλεισμού στο πλαίσιο παραγωγής και κατανάλωσής τους. Με την έννοια αυτή διερευνώνται οι ποιότητες αποκλεισμού των gated communities υπό όρους χωρικότητας και κοινωνικού-πολιτικού-πολιτισμικού πλαισίου. Επιχειρείται μία κριτική θεώρηση της πολιτισμικής προσέγγισης του θέματος η οποία τίθεται ως κρατούσα στη βιβλιογραφία και η συγκρότηση μίας ευρύτερης κοινωνικής προσέγγισης στο πλαίσιο της οποίας εξετάζεται η σχέση του συγκεκριμένου χωρικού τύπου με το ζήτημα της ετερότητας και της κοινωνικής ανισότητας. Κεντρικό στόχο της εργασίας αποτελεί η διερεύνηση του τρόπου που οι gated communities ως μία σύγχρονη μορφή χωροκοινωνικού αποκλεισμού συνδέονται με τη διαμόρφωση του σύγχρονου δημόσιου, συλλογικού και ιδιωτικού χώρου και την αναθεωρημένη εννοιολόγησή τους, καθώς και με τον ανάλογο επανακαθορισμό του νέου αστικού χώρου. Η ένταξη των gated communities στην πραγματικότητα μίας ευρύτερης κατάτμησης της πόλης με όρους αποκλεισμού και αποκλειστικότητας, η σύσταση ενός συλλογικού χώρου με τις ιδιαιτερότητες που φέρει στη συγκεκριμένη περίπτωση, η ιδιαίτερη λειτουργία και σημασία των υλικών ορίων, οι αναγωγές του προβλήματος της πρόσβασης στο χώρο στις σχέσεις μεταξύ ιδιωτικού/δημόσιου και αστικού/κοινωνικού, συγκροτούν κάποιους βασικούς άξονες προσέγγισης του ζητήματος των gated communities, της ιδιαίτερης χωροκοινωνικής τους ταυτότητας και του λειτουργικού και σημασιολογικού τους ρόλου στο ευρύτερο αστικό σύνολο. Τα παραπάνω επιχειρούνται σε θεωρητικό επίπεδο στο πλαίσιο της θεωρίας του αστικού χώρου και των θεωριών του χώρου, καθώς και σε επίπεδο εφαρμογής ανάλυσης περιεχομένου σε κείμενο μυθιστορήματος. Η διερεύνηση της ταυτότητας των gated communities επέτρεψε τη συναγωγή συμπερασμάτων και την ίδρυση εννοιών σχετικά με τη μορφή και το περιεχόμενο του σύγχρονου αστικού χώρου.
Ξενοβιοτικοί και διατροφικοί παράγοντες στην αντιμετώπιση των χρόνιων επιπλοκών του ζακχαρώδους διαβήτη
Authors: Πεγκλίδου Κυριακή
Published: August 2021

Ο σακχαρώδης διαβήτης αποτελεί μία από τις ταχέως εξελισσόμενες νόσους του σύγχρονου τρόπου ζωής. Πρόκειται για μεταβολική πάθηση, η οποία χαρακτηρίζεται από την εμφάνιση υπεργλυκαιμίας είτε ως αποτέλεσμα απουσίας ή μερικής έκκρισης ινσουλίνης, είτε εξαιτίας μειωμένης ευαισθησίας στην έκκριση ινσουλίνης. Αρκετοί βιοχημικοί μηχανισμοί έχουν ενοχοποιηθεί ότι εμπλέκονται στην εμφάνιση των χρόνιων επιπλοκών της νόσου εξαιτίας της παρατηρούμενης υπεργλυκαιμίας. Ανάμεσα σε αυτούς εξέχουσα θέση κατέχει η ενεργοποίηση της μεταβολικής οδού των πολυολών. Το πρώτο ένζυμο της οδού αυτής, η αναγωγάση της αλδόζης (ALR2) και ιδιαίτερα η αναστολή της από ενώσεις (ARIs) έχει απασχολήσει έντονα την επιστημονική κοινότητα, στην κατεύθυνση αντιμετώπισης των χρόνιων επιπλοκών της νόσου. Ωστόσο, ιδιαίτερες δυσκολίες αντιμετωπίζονται για το σχεδιασμό και την ανάπτυξη εκλεκτικών αναστολέων οι οποίοι δεν θα εμφανίζουν συγγένεια με την αναγωγάση των αλδεϋδών (ALR1), η οποία αποτελεί ομόλογο προς την ALR2 ένζυμο και δρα ως αποτοξινωτικό μέσο στις τοξικές προς τον οργανισμό αλδεΰδες. Στην παρούσα εργασία πραγματοποιούνται i) η σύνθεση και η φαρμακοχημική μελέτη νέων χημειοτύπων, ο σχεδιασμός των οποίων βασίστηκε σε σειρά γνωστών αναστολέων της αναγωγάσης της αλδόζης, παραγώγων πυρρολυλο-οξικών οξέων, καθώς και ii) η μελέτη εκχυλισμάτων φύλλων των Ligustrum japonicum και Olea europaea της οικογένειας Oleaceae με πιθανή χρησιμότητα στην αντιμετώπιση των χρόνιων επιπλοκών του σακχαρώδους διαβήτη. Εξετάζεται η ικανότητα των τελικών ενώσεων και των εκχυλισμάτων να αναστέλλουν in vitro την αναγωγάση της αλδόζης, ALR2. Για τις τελικές ενώσεις που εμφανίζουν σημαντική ικανότητα αλληλεπίδρασης με την αναγωγάση της αλδόζης, εξετάζεται η ικανότητα τους να αναστέλλουν το ομόλογο ένζυμο της αναγωγάσης των αλδεϋδών, ALR1, προκειμένου να προσδιοριστεί η εκλεκτικότητα τους. Το ίδιο διερευνάται και στην περίπτωση των εκχυλισμάτων. Ελέγχεται το αντιοξειδωτικό δυναμικό των τελικών ενώσεων με βάση την ικανότητα τους να αλληλεπιδρούν με τη σταθερή ελεύθερη ρίζα του 2,2-διφαινυλο-1-πικρυλυδραζυλίου (DPPH). Επίσης, σε επιλεγμένες δραστικές ενώσεις, προσδιορίζεται η ικανότητα in vitro αναστολής της λιπιδικής υπεροξείδωσης DOPC λιποσωμάτων, και σε μία από αυτές εκτιμάται η δυναμικότητα της να αναστέλλει την αιμόλυση ερυθροκυττάρων, απομονωμένων από επίμυες. Εκτιμώνται φυσικοχημικές και μοριακές ιδιότητες, που υποδεικνύουν τα φαρμακοχημικά χαρακτηριστικά των νέων φαρμακομορίων (drug-likeness). Τέλος, στα πλαίσια in silico μελέτης πραγματοποιήθηκαν υπολογισμοί των διαμορφώσεων ελάχιστης ενέργειας των τελικών ενώσεων και εξήχθησαν συμπεράσματα από τη σύγκριση υπολογισθέντων μοριακών αποστάσεων μεταξύ των ατόμων και της ικανότητας αναστολής της ALR2.
Διδασκαλία και μάθηση βασικών διανυσματικών εννοιών και πράξεων στο γυμνάσιο
Authors: Δημητριάδου Ελένη
Published: August 2021

Η παρούσα διατριβή ερευνά τις δυσκολίες κατανόησης στοιχειωδών διανυσματικών εννοιών και πράξεων. Εκτείνεται σε δύο άξονες: (α) Τη διερεύνηση των δυνατοτήτων αλλά και των δυσκολιών μαθητών Γ΄ Γυμνασίου να κατανοήσουν τις θεμελιώδεις διανυσματικές έννοιες και πράξεις. (β) Το σχεδιασμό και την εφαρμογή μιας διδακτικής προσέγγισης με στόχο οι μαθητές να υπερπηδήσουν τις υπάρχουσες δυσκολίες. Η προσέγγιση αυτή αξιοποιεί την ιστορικά διαπιστωμένη στενή σχέση Φυσικής, Γεωμετρίας και Διανυσματικού Λογισμού και βασίζεται στο σχεδιασμό διδακτικών καταστάσεων σχετικών με τη Φυσική και τη Γεωμετρία καθώς και στη συνεργασία και αλληλεπίδραση των μαθητών μέσα στην τάξη. Από θεωρητικής πλευράς, οι δύο ανωτέρω άξονες στηρίζονται στην εφαρμογή μιας ιστορικογενετικής προσέγγισης για τη διδασκαλία μαθηματικών εννοιών, αντλούν στοιχεία από διάφορες παιδαγωγικές προσεγγίσεις αναφορικά με τις δυνατότητες που παρέχει η επικοινωνία μέσα στην τάξη για την προαγωγή της γνώσης (θεωρία της κοινωνικής αλληλεπίδρασης, διδακτικές καταστάσεις του Brousseau, διαλεκτική εργαλείου-αντικειμένου της Douady) και χρησιμοποιούν εννοιολογικά εργαλεία της γενετικής προσέγγισης του Vygotsky για τη νόηση και τη γλώσσα. Σε γενικές γραμμές η πειραματική διδακτική προσέγγιση που αναπτύχθηκε στα πλαίσια αυτής της διατριβής πέτυχε (α) να διερευνήσει τις δυνατότητες αλλά και τα προβλήματα κατανόησης και μάθησης που έχουν οι μαθητές γυμνασίου σχετικά με τις διανυσματικές έννοιες και πράξεις, (β) να διαπιστώσει τις διδακτικογενείς αλλά και τις επιστημολογικού χαρακτήρα ιδιαιτερότητες που παρουσιάζει η διδασκαλία των πολυσύνθετων διανυσματικών εννοιών και (γ) να συμβάλλει στην οικοδόμηση ενός κατάλληλου γνωστικού πλαισίου που βοηθά τους μαθητές να ξεπεράσουν τις δυσκολίες τους. Ταυτόχρονα, η προτεινόμενη αυτή προσέγγιση επιχειρεί να αντιμετωπίσει και το θέμα της έλλειψης συντονισμού και αλληλεπίδρασης των αναλυτικών προγραμμάτων μεταξύ Μαθηματικών και Φυσικής στο πλαίσιο της διδασκαλίας των στοιχειωδών διανυσματικών εννοιών, ενός κατ’ εξοχήν αντικειμένου που προσφέρεται για μια διαθεματική προσέγγιση.
Αυτόματη μάθηση συντακτικών εξαρτήσεων και ανάπτυξη γραμματικών της ελληνικής γλώσσας
Authors: Κερμανίδου Κάτια-Λήδα
Published: August 2021

Η παρούσα διατριβή έχει ως σκοπό της, πρώτον, την ανάκτηση συντακτικής πληροφορίας (αναγνώριση συμπληρωμάτων ρημάτων, ανάκτηση πλαισίων υποκατηγοριοποίησης (ΠΥ) ρημάτων, αναγνώριση των ορίων και του είδους των προτάσεων) αυτόματα μέσα από ελληνικά και αγγλικά σώματα κειμένων με την χρήση ποικίλων και καινοτόμων τεχνικών μηχανικής μάθησης και, δεύτερον, την θεωρητική περιγραφή της ελληνικής σύνταξης μέσω τυπικών γλωσσολογικών φορμαλισμών, όπως η γραμματική Ενοποίησης και η γραμματική Φραστικής Δομής Οδηγούμενη από τον Κύριο Όρο. Η διατριβή κινήθηκε πάνω στους εξής καινοτόμους άξονες: 1. Η προεπεξεργασία των σωμάτων κειμένων βασίστηκε σε ελάχιστους γλωσσολογικούς πόρους για να είναι δυνατή η μεταφορά των μεθόδων σε γλώσσες φτωχές σε υποδομή. 2. Η αντιμετώπιση του θορύβου που υπεισέρχεται στα δεδομένα εξ αιτίας της χρήσης ελάχιστων πόρων πραγματοποιείται με Μονόπλευρη Δειγματοληψία. Εντοπίζονται αυτόματα παραδείγματα δεδομένων που δεν προσφέρουν στην μάθηση και αφαιρούνται. Τα τελικά δεδομένα είναι πιο καθαρά και η απόδοση της μάθησης βελτιώνεται πολύ. 3. Αποδεικνύεται η χρησιμότητα της εξαχθείσας πληροφορίας. Η χρησιμότητα των συμπληρωμάτων φαίνεται από την αύξηση της απόδοσης της διαδικασίας ανάκτησης ΠΥ με την χρήση τους. Η χρησιμότητα των εξαγόμενων ΠΥ φαίνεται από την αύξηση της απόδοσης ενός ρηχού συντακτικού αναλυτή με την χρήση τους. 4. Οι μέθοδοι εφαρμόζονται και στα Αγγλικά και στα Ελληνικά για να φανεί η μεταφερσιμότητά τους σε διαφορετικές γλώσσες και για να πραγματοποιηθεί μια ενδιαφέρουσα σχετική σύγκριση ανάμεσα στις δύο γλώσσες. Τα αποτελέσματα είναι πολύ ενθαρρυντικά, συγκρίσιμα με, και σε πολλές περιπτώσεις καλύτερα από, προσεγγίσεις που χρησιμοποιούν εξελιγμένα εργαλεία προεπεξεργασίας.
Μελέτη της περίθλασης από φράγματα όγκου εγγεγραμμένων σε φωτοδιαθλαστικά υλικά
Authors: Δεληολάνης Νικόλαος
Published: August 2021

Στην εργασία αυτή μελετούμε την περίθλαση του φωτός από φράγματα φάσης όγκου που είναι εγγεγραμμένα σε φωτοδιαθλαστικά υλικά για την γενική περίπτωση όπου συμπεριλαμβάνονται ως ελεύθεροι παράμετροι: ο τυχαίος προσανατολισμός του κρυστάλλου, η γενική διεύθυνση εγγραφής του φράγματος, η γενική διεύθυνση εφαρμογής ηλεκτρικού πεδίου κατά την φάση της εγγραφής και της ανάγνωσης του φράγματος, η γενική κατάσταση πόλωσης της δέσμης ανάγνωσης και το πάχος του κρυστάλλου. Η μελέτη επικεντρώνεται στους κρυστάλλους της ομάδας των σιλλενιτών Για την μελέτη των περιθλαστικών ιδιοτήτων των φραγμάτων όγκου υπολογίζεται αναλυτικά η μεταβολή των δεικτών διάθλασης και η ένταση του ηλεκτρικού πεδίου της περιθλώμενης χωρίζοντας το φράγμα σε στοιχειώδεις φέτες και αναλύοντας το φως σε ιδιοκαταστάσεις περίθλασης. Για τον έλεγχο της θεωρίας εκτελέστηκαν πειράματα μέτρησης των περιθλαστικών ιδιοτήτων φραγμάτων σε σιλλενίτες συναρτήσει των γενικών παραμέτρων. Τα πειραματικά αποτελέσματα συμφωνούν με τα θεωρητικά προβλεπόμενα και αποδεικνύουν την ορθότητα της ανάλυσης. Επιπλέον, διερευνήθηκαν θεωρητικά οι περιθλαστικές ιδιότητες συναρτήσει των γενικών παραμέτρων με σκοπό την βελτιστοποίηση της λειτουργίας τους. Τέλος, μελετήθηκε το φαινόμενο της ηλεκτροστροφικότητας στους σιλλενίτες και μετρήθηκε η διασπορά του ηλεκτροστροφικού συντελεστή του BGO στην ορατή περιοχή του φάσματος.
Κατεργασία κόνεων για την παρασκευή σύνθετων υλικών τεχνολογίας
Authors: Κάβουρας Παναγιώτης
Published: August 2021

Στόχοι της διατριβής ήταν η αδρανοποίηση ενός τοξικού πλούσιου σε μόλυβδο βιομηχανικού απόβλητου, με μεθόδους κατεργασίας κόνεων του με σκόνες φυσικών πρώτων υλών. Επίσης, ήταν η σύνδεση μακροσκοπικών ιδιοτήτων των προϊόντων με τη μικροδομή τους. Ακόμα, η διερεύνηση δυνατότητας εφαρμογής της μεθόδου αδρανοποίησης σε ευρεία κλίμακα και η παραγωγή εμπορεύσιμων προϊόντων. Τέλος η προσομοίωση των προϊόντων με υλικά που αποτελούνται από σκόνες καθαρών οξειδίων. Αποδείχθηκε ότι η μέθοδος κατεργασίας κόνεων δημιουργεί τις κατάλληλες συνθήκες για την αδρανοποίηση του μολύβδου σε εργαστηριακή κλίμακα. Ο μόλυβδος εγκλωβίζεται στο υαλώδες δίκτυο με δυνάμεις ηλεκτροστατικής φύσης. Οι θερμικές κατεργασίες των αρχικών προϊόντων διατηρούν τη χημική αδράνεια, όταν στην κατασκευή των διαχωρισμένων φάσεων συμμετέχει και ένα τουλάχιστον οξείδιο τροποποιητή δικτύου. Όταν η τέφρα αντικατασταθεί από μείγμα οξειδίων Fe2O3 και PbO, σε κατάλληλη αναλογία, προκύπτει υλικό το οποίο έχει τις ίδιες ιδιότητες (φυσικές και χημικές) με το αντίστοιχης σύστασης υλικό που περιέχει το τοξικό απόβλητο. Οι πειραματικές μέθοδοι που εφαρμόστηκαν είναι οι: οπτική μικροσκοπία, SEM, EDS, TEM, HRTEM, IRS, XRD, leaching tests (TCLP), μέθοδοι στατικής εντύπωσης.
Εκτίμηση παραμέτρων μη γραμμικών συστημάτων με χρήση γενετικών αλγορίθμων
Authors: Πατεράκης Εμμανουήλ
Published: August 2021

Προτείνεται ένα πλαίσιο λειτουργίας και μια μεθοδολογία για την εκτίμηση παραμέτρων μη γραμμικών συστημάτων. Δίνονται οι προϋποθέσεις για την αναγνωσιμότητα του υπό εξέταση συστήματος που εγγυάται την επιτυχία της μεθόδου εκτίμησης. Η μέθοδος εκτίμησης βασίζεται στην αξιολόγηση ενός συνόλου πιθανών διανυσμάτων παραμέτρων και την ανανέωση αυτού του συνόλου βάσει των αποτελεσμάτων αξιολόγησης.Η αξιολόγηση των μοντέλων γίνεται με τη χρήση συστημάτων PREMODES ενώ η ανανέωση του συνόλου των μοντέλων γίνεται με γενετικό αλγόριθμο. Η σύνδεση αυτών των διαδικασιών γίνεται μέσω του κριτηρίου εντροπίας. Ένας μεγάλος αριθμός πειραμάτων πάνω σε φυσικά συστήματα έδειξε ότι η προτεινόμενη μέθοδος παρουσιάζει καλύτερα αποτελέσματα από κλασσικές μεθόδους καθώς και καλύτερη συμπεριφορά σε ενθόρυβα δεδομένα εισόδου.
Μελέτη της ελαστικής και ανελαστικής σκεδάσης - 1Η(6Ηe, 6He) 1H, 1H (6He, 6He ́)1H ́ - με το ανιχνευτικό σύστημα must
Authors: Λαγογιάννης Αναστάσιος
Published: August 2021

Στο παρόν σύγγραμμα επιχειρείται η κατανόηση τόσο της δομής όσο και του πυρηνικού δυναμικού του ραδιενεργού πυρήνα Έ ίε, ο οποίος ανήκει στην κατηγορία των εξωτικών βορρομειακών συστημάτων. Η μέθοδος που ακολουθήθηκε ήταν ο προσδιορισμός των γωνιακών κατανομών της ελαστικής και ανελαστικής σκέδασης πρωτονίων σε αντίστροφη κινηματική σε μεγάλο γωνιακό εύρος και με καλή διακριτική ικανότητα. Για το σκοπό αυτό χρησιμοποιήθηκε το ανιχνευτικό σύστημα ελαφρών σωματιδίων M UST που απαρτίζεται από οκτώ τηλεσκόπια. Το κάθε τηλεσκόπιο αποτελείται από τρία στάδια ανίχνευσης, που επιτρέπουν τον διαχωρισμό των πρωτονίων από άλλα ελαφρά σωμάτια και τη μέτρηση της ενέργειας και της θέσης τους. Η θεωρητική ανάλυση των δεδομένων έγινε με τη χρήση μικροσκοπικών προτύπων (JLM και πρότυπο των φλοιών) και μακροσκοπικών προτύπων με χρήσητων φαινομενολογικών δυναμικών των Becchetti - Greenlees και το CH89. Στην περίπτωση του προτύπου JLM κατέστη σαφές ότι απαιτείται η ελάττωση του πραγματικού μέρους του οπτικού δυναμικού με ταυτόχρονη αύξηση του φανταστικού υποδεικνύοντας καταρχάς την ύπαρξη άλω. Εξάλλου, από τη μελέτη της γωνιακής κατανομής του συντονισμού στα 1.797 MeV στα πλαίσια του προτύπου των φλοιών αποδείχθηκε η ύπαρξη άλω στον πυρήνα του 6He. Έ γινε, επιπλέον, εφικτός οπροσδιορισμός μιας μέσης τιμής της πυρηνικής παραμόρφωσης του επιπέδου αυτού. Τέλος αναδείχθηκαν νέες διεγερμένες καταστάσεις - συντονισμοί στο συνεχές στα 2.8, 4, 7, 8 και 11 MeV, για τις οποίες έγινε προσπάθεια απόδοσης του spin και της ομοτιμίας τους.
Αξιολόγηση, σχεδιασμός και διαμόρφωση πάρκων παθητικής και ενεργητικής αναψυχής
Authors: Ανθόπουλος Πέτρος
Published: August 2021

Η διαμόρφωση μίας Πανεπιστημιούπολης και η ιδέα ενοποίησης του περιβάλλοντα χώρου με τα δομημένα στοιχεία, βοηθάει στη δημιουργία ενός ευχάριστου, ιδιαίτερου χώρου για τους φοιτητές και το ακαδημαϊκό προσωπικό. Οι στόχοι της παρούσας διατριβής ήταν: α) η αναζήτηση και παρουσίαση της εξέλιξης στο σχεδιασμό των εξωτερικών χώρων αναψυχής πανεπιστημιουπόλεων τόσο στην Ελλάδα όσο και στον υπόλοιπο κόσμο, β) η διερεύνηση των απόψεων και επιθυμιών των χρηστών της πανεπιστημιούπολης της Κομοτηνής, σχετικά με την διαμόρφωση του περιβάλλοντος χώρου των Πανεπιστημιακών εγκαταστάσεων, γ) η δημιουργία ενός «μοντέλου» που αποτελείται από τους παράγοντες οι οποίοι πρέπει να λαμβάνονται υπόψη από το σχεδιαστή ανάλογου χώρου, δ) ο έλεγχος του «μοντέλου» από ειδικούς επιστήμονες, ε) η πρόταση σχεδιασμού και διαμόρφωσης της Πανεπιστημιούπολης της Κομοτηνής. Μετά την επεξεργασία των απαντήσεων του βασικού ερωτηματολογίου, οι παράγοντες που προέκυψαν και πρέπει να λαμβάνονται υπόψη κατά τον σχεδιασμό ήταν: η βλάστηση, το κλίμα, το έδαφος, οι υποδομές, η φυσική δραστηριότητα, η περιβαλλοντική ευαισθητοποίηση, οι χρήστες και οι κάτοικοι. Από τις απαντήσεις των ειδικών επιστημόνων στον σχεδιασμό ανοιχτών χώρων προέκυψε ότι πράγματι είναι σημαντικοί οι παραπάνω οκτώ παράγοντες και θα πρέπει να λαμβάνονται υπόψη κατά τον σχεδιασμό. Η πρόταση διαμόρφωσης της πανεπιστημιούπολης περιελάμβανε την δημιουργία επιμέρους θεματικών πάρκων και ειδικότερα: α) «Δημοκρίτειο» πάρκο, β) «Ολυμπιακό» πάρκο γ) Πάρκο «πολλαπλών δραστηριοτήτων» (adventure park) δ) Πάρκο «περιβαλλοντικής εκπαίδευσης και ευαισθητοποίησης» ε) Πάρκο αναψυχής φοιτητικών εστιών και στ) «Κεντρικό» πάρκο αναψυχής (γενικής χρήσης).
Επιδράσεις της συμπεριφοράς του προπονητή-τριας σε αθλητές-τριες καλαθοσφαίρισης και άλλων ομαδικών αθλημάτων
Authors: Καραμουσαλίδης Γεώργιος
Published: August 2021

Η σχέση των προπονητών και αθλητών έχει μια ιδιαίτερη επιρροή στοναγωνιστικό αθλητισμό. Σκοπός της έρευνας ήταν να εξετασθούν οιεπιδράσεις της συμπεριφοράς των προπονητών ομαδικών αθλημάτωνστην ικανοποίηση των αθλητών και στην ασάφεια των ρόλων τους σταεπιθετικά και αμυντικά καθήκοντα.Χρησιμοποιήθηκαν το Ερωτηματολόγιο Προπονητικής Συμπεριφοράς(Coaching Behavior Questionnaire, Williams et.al.2003), η ΚλίμακαΙκανοποίησης Αθλητών (Athletes Satisfaction Scale, Chelladurai etal.1988) και η Κλίμακα Ασάφειας Ρόλων (Role Ambiguity Scale,Beauchamp et al. 2002) για τα επιθετικά και αμυντικά καθήκοντα.Το δείγμα της έρευνας αποτέλεσαν 409 (αθλητές και αθλήτριες) τηςκαλαθοσφαίρισης (n=125), της πετοσφαίρισης (n=103), τηςχειροσφαίρισης (n=75) και του ποδοσφαίρου (n=106) από τον Ελληνικόχώρο. Οι αθλητές-ριες προέρχονταν από όλα τα επίπεδα των εθνικώνκατηγοριών μέχρι το επίπεδο του Α’ τοπικού.Οι Επιβεβαιωτικές Παραγοντικές Αναλύσεις υποστήριξαν τη δομικήεγκυρότητα των ερωτηματολογίων και οι αναλύσεις αξιοπιστίαςεπιβεβαίωσαν ικανοποιητικούς δείκτες Cronbach’s alpha αντίστοιχα γιαόλους τους παράγοντες.Οι Αναλύσεις Συσχετίσεων επιβεβαίωσαν την αξιοπιστία τωνπαραγόντων μεταξύ τους και έδειξαν ότι όταν ο προπονητής ήταν θετικός, χαλαρός και υποστηρικτικός αυτό είχε ως συνέπεια οιαθλητές-τριες να είναι ικανοποιημένοι σημαντικά από την ηγεσία καιείχαν μικρότερη ασάφεια ρόλων, ενώ συνέβαινε ακριβώς το αντίθετοόταν ο προπονητής ήταν αρνητικά ενεργοποιημένος.Με βάση τα παραπάνω αποτελέσματα καταδεικνύεται η σημαντικότητατου πώς πρέπει να συμπεριφέρονται οι προπονητές ομαδικώναθλημάτων. Κατά τη διάρκεια των αγώνων θα πρέπει να παραμένουνατάραχοι και χαλαροί, με θετική ανατροφοδότηση ακόμη και σε πιθανάλάθη, με συνεχή προσπάθεια αύξησης της αυτοπεποίθησης τωναθλητών. Να έχουν δηλαδή με λίγα λόγια μια θετική και υποστηρικτικήσυμπεριφορά απέναντι στους αθλητές τους. Επίσης θα πρέπει νακαθορίζουν σαφείς και ξεκάθαρους ρόλους στους αθλητές-τριες τουςγια τα επιθετικά και αμυντικά τους καθήκοντα ώστε με αυτόν τοντρόπο να πετυχαίνουν παράλληλα και την μέγιστη ικανοποίηση τους. Ηικανοποίηση των αθλητών συμβάλλει σε ένα θετικό – ευχάριστο κλίμακαι αυτό με τη σειρά του στη βελτίωση και ανάπτυξη (προσωπικήαλλά και ομαδική, κατά επέκταση στη βελτίωση της απόδοσης τους).
Η δημιουργικότητα στη βασική εκπαίδευση
Authors: Κωνσταντινίδου Ελισάβετ
Published: August 2021

Την τελευταία δεκαετία, η δημιουργικότητα είναι ένας απ’ τους πιο μοντέρνους και συχνά αναφερόμενους όρους στους εκπαιδευτικούς κύκλους και στις εκπαιδευτικές πολιτικές. Η δημιουργικότητα κρίθηκε σημαντική κι αναγκαία να προαχθεί σε όλες τις βαθμίδες της εκπαίδευσης στις σύγχρονες οικονομίες και κοινωνίες της γνώσης και μάλιστα προωθήθηκε μέσα απ’ τα αναλυτικά προγράμματα σπουδών πολλών χωρών. Ειδικότερα στο αντικείμενο της Φυσικής Αγωγής (ΦΑ) δεν έχει προηγηθεί καμία σχετική έρευνα σε παγκόσμιο επίπεδο που να έχει εξερευνήσει τις υποκειμενικές θεωρίες και αντιλήψεις των Καθηγητών Φυσικής Αγωγής (ΚΦΑ), όταν μάλιστα η δημιουργικότητα και άλλοι συνώνυμοι όροι είναι οι πιο συχνά εμφανιζόμενοι στα ευρωπαϊκά Αναλυτικά Προγράμματα (ΑΠ) ΦΑ, μετά τα ΑΠ των καλλιτεχνικών και της πληροφορικής. Η παρούσα έρευνα, λαμβάνοντας υπόψη την τάση για την προαγωγή της δημιουργικότητας μέσα απ’ τη ΦΑ τουλάχιστον σε ευρωπαϊκό επίπεδο, αλλά και το προαναφερόμενο ερευνητικό κενό κατέγραψε τις αντιλήψεις των ΚΦΑ για τη δημιουργικότητα, την προαγωγή της και άλλα σχετικά θέματα στη ΦΑ του δημοτικού, καθώς και τις συμπεριφορές που επιδεικνύουν οι ΚΦΑ στο μάθημα τους για την προαγωγή του δημιουργικού δυναμικού των μαθητών τους. Για την επίτευξη του σκοπού αυτού ένα ερευνητικό εργαλείο μεταφράστηκε και προσαρμόστηκε διαπολιτισμικά στα ελληνικά (GR-CFTIndex) και ακόμη δύο αναπτύχθηκαν εξ’ αρχής (PAC και CFTB). Χρησιμοποιήθηκε η μέθοδος της τριγωνοποίησης, αφού εφαρμόσθηκαν πολλαπλές διαδικασίες συλλογής των δεδομένων και πολλαπλές μεθοδολογίες ανάλυσης για τη βέλτιστη απόδοση των αποτελεσμάτων κι ερμηνειών της έρευνας. Απ’ τα αποτελέσματα της έρευνας διαπιστώθηκαν παρανοήσεις κι αντιφάσεις των ΚΦΑ σε ζητήματα σχετικά με τη δημιουργικότητα και αποκλίσεις σε σχέση με ότι η θεωρία υποστηρίζει. Επίσης, διαπιστώθηκε πως ενώ οι ΚΦΑ αντιλαμβάνονταν πως επιδεικνύουν διδακτικές συμπεριφορές κι ενέργειες για την προαγωγή της δημιουργικότητας, κατά τη διάρκεια των μαθημάτων τους αυτές δεν παρατηρήθηκαν στην πράξη. Επιπρόσθετα, απ’ τις αναφορές των ΚΦΑ αποκαλύφθηκαν διάφορες συμπεριφορές, ενέργειες και ιδέες των μαθητών, οι οποίες αντανακλούν την ποικιλία των τρόπων της δημιουργικής έκφρασης στη ΦΑ του δημοτικού. Επίσης, διαπιστώθηκε πως το μάθημα περιλαμβάνει ένα ευρύ φάσμα δραστηριοτήτων, όπως τα ομαδικά παιχνίδια, οι αθλοπαιδιές, οι βασικές κινητικές δεξιότητες, ο κινητικός αυτοσχεδιασμός, ο χορός, κ.λπ., που επιτρέπουν τα δημιουργικά αποτελέσματα των μαθητών να εκδηλωθούν. Τέλος, σκιαγραφήθηκαν οι βασικότεροι ανασταλτικοί παράγοντες για την προαγωγή της δημιουργικότητας στη ΦΑ.
Μελέτη της συνεισφοράς της ταχύτητας απόκρισης σε πλήρως αυτοματοποιημένα μέσω Η/Υ ερωτηματολόγια στάσεων ως προς τις φυσικές δραστηριότητες
Authors: Αρδαμερινός Νικόλαος
Published: August 2021

Προηγούμενες εργασίες έδειξαν ότι, όταν οι στάσεις ενός ατόμου για ένα θέμα είναι ισχυρές, τότε αφενός ανακαλούνται πολύ γρήγορα από τη μνήμη, αφετέρου προβλέπουν καλύτερα τη σχετική συμπεριφορά. Η υπόθεση αυτή εξετάστηκε μέσα από το θεωρητικό πλαίσιο της σχεδιασμένης συμπεριφοράς, με το συνδυασμό των μεταβλητών των στάσεων, της πρόθεσης, του αντιληπτού ελέγχου συμπεριφοράς, του υποκειμενικού προτύπου, της δύναμης των στάσεων, της αυτο-ταυτότητας και της ευπροσιτότητας. Το δείγμα αποτελούνταν από 96 ενήλικα άτομα που συμμετείχαν σε προγράμματα άσκησης γυμναστηρίων. Τα άτομα καλούνταν να απαντήσουν σε δύο είδη ερωτηματολογίων με διαφορά δεκαπέντε ημερών το πρώτο από το δεύτερο. Το πρώτο ήταν το γνωστό σε όλους συμβατικό γραπτό ερωτηματολόγιο (χαρτί και στυλό), ενώ το δεύτερο ήταν μια νέα ηλεκτρονική μορφή ερωτηματολογίου, μέσω ενός πρωτότυπου προγράμματος σε φορητό ηλεκτρονικό υπολογιστή, στο οποίο γινόταν άμεση καταγραφή τόσο της απάντησης, όσο και του χρόνου απόκρισης σε κάθε ερώτηση. Το περιεχόμενο και των δύο μορφών ερωτηματολογίων ήταν το ίδιο και αφορούσε τις προτάσεις που συνέθεταν τις παραπάνω μεταβλητές, ως προς τις στάσεις και την πρόθεση των ατόμων να συνεχίσουν να γυμνάζονται, ενώ οι απαντήσεις δινόταν σε επταβάθμιες κλίμακες. Τα αποτελέσματα από το ηλεκτρονικό ερωτηματολόγιο με τη βοήθεια της ευπροσιτότητας έδειξαν ότι, όταν οι στάσεις ανακαλούνταν πολύ γρήγορα από τη μνήμη, τότε εμφανιζόταν πολύ μεγαλύτερη πιθανότητα σωστής πρόβλεψης της συγκεκριμένης συμπεριφοράς (72,5%, p<.01). Αντίθετα ήταν τα αποτελέσματα αναφορικά με την πρόβλεψη της πρόθεσης. Στην πρόθεση, όσο πιο αργά ανακαλούνταν οι σχετικές στάσεις από τη μνήμη, τόσο μεγαλύτερη συνοχή υπήρχε μεταξύ στάσεων και πρόθεσης (R=.80, p<.001). Τα αποτελέσματα από το γραπτό ερωτηματολόγιο ήταν σαφώς υποδεέστερα από το ηλεκτρονικό και στην πιθανότητα σωστής πρόβλεψης της συμπεριφοράς (60,7%, p<.05) και στην πρόβλεψη της πρόθεσης (R=.49, p<.01). Επίσης παρατηρήθηκαν διαφοροποιήσεις ως προς τη συμπεριφορά σε σχέση με την ηλικία των ερωτώμενων, ενώ δεν παρατηρήθηκαν σημαντικές διαφοροποιήσεις σε σχέση με το φύλο. Με τη βοήθεια της νέας ηλεκτρονικής μορφής του ερωτηματολογίου και τη χρήση της μεταβλητής της ευπροσιτότητας, κατέστη δυνατή μία ισχυρότερη πρόβλεψη της πρόθεσης και της συμπεριφοράς προς την άσκηση σε σχέση με τη συμβατική μορφή του ερωτηματολογίου. Με βάση τα ερευνητικά αποτελέσματα φαίνεται να διαμορφώνεται ένα νέο ισχυρό μοντέλο των σχέσεων στάσεων, πρόθεσης και συμπεριφοράς μέσω της αλληλεπίδρασης των παραπάνω ψυχολογικών θεωριών και του προγράμματος που κατασκευάστηκε σε υπολογιστή. Το μοντέλο θα βοηθήσει στην καλύτερη κατανόηση των σχέσεων αυτών και στην παραπέρα βελτίωση και υιοθέτηση ενός πιο μόνιμου αθλητικού τρόπου ζωής.
Το φαινόμενο της ασκησιογενούς αρτηριακής υποξαιμίας στην κωπηλασία
Authors: Ριγανάς Χρήστος
Published: August 2021

Σκοπός της παρούσας διδακτορικής διατριβής ήταν να εξετάσει την επίδραση της εξειδικευμένης προπόνησης αναπνευστικών μυών (ΠΑΜ), στο φαινόμενο της ασκησιογενούς αρτηριακής υποξαιμίας (ΑΓΑΥ) και στην απόδοση προπονημένων αθλητών και αθλητριών κωπηλασίας. Είκοσι αθλητές (n=20) και δεκαέξι (n=16) αθλήτριες κωπηλασίας που εμφάνισαν ΑΓΑΥ (SaO2<92%) χωρίστηκαν σε δυο ομάδες: δέκα άνδρες (n=10) και οκτώ (n=8) γυναίκες αποτέλεσαν την πειραματική ομάδα (ΠΟ), ενώ οι υπόλοιποι αποτέλεσαν την ομάδα ελέγχου (ΟΕ), για κάθε φύλο αντιστοίχως. Η ΠΑΜ πραγματοποιήθηκε με τη χρήση αναπνευστικών ασκησιομέτρων (POWER breathe®, IMT Technologies Ltd., Birmingham, UK) συνολικής διάρκειας έξι (6) εβδομάδων, για 30min την ημέρα με συχνότητα πέντε (5) φορές την εβδομάδα. Πριν και μετά το πέρας των έξι εβδομάδων της ΠΑΜ, οι συμμετέχοντες υποβλήθηκαν σε τρεις δοκιμασίες αξιολόγησης της απόδοσης τους: α) σε μια δοκιμασία προσδιορισμού της O2max (Oxycon-Pro, Jaeger, Wurzburg, Germany), β) σε έναν προσομοιωμένο αγώνα κωπηλασίας (Concept IIc, Nottingham, UK) και γ) σε μια πεντάλεπτη εξαντλητική δοκιμασία στο κωπηλατοεργόμετρο χωρίς προθέρμανση. Ο κορεσμός της αιμοσφαιρίνης (SaO2) καταγράφονταν κατά την διάρκεια και των τριών δοκιμασιών κάθε 15sec (Nanox2-Medlab, Karsruhe,Germany). Η αναπνευστική λειτουργία σε ηρεμία εξετάστηκε πριν και μετά το πέρας των έξι (6) εβδομάδων της ΠΑΜ. Τα αποτελέσματα έδειξαν ότι η ΠΑΜ βελτίωσε σημαντικά την εισπνευστική στοματική πίεση (PImax) και τον μέγιστο βουλητικό αερισμό (MVV12) και στα δυο φύλα, αντιστοίχως (p<.01). Η βελτίωση της αναπνευστικής απόδοσης επέφερε σημαντική μείωση της δύσπνοιας και στα δυο φύλα (p<.05), κατά την δοκιμασία προσδιορισμού της O2max, ενώ αμετάβλητη παρέμεινε η O2max τόσο στους κωπηλάτες όσο και στις κωπηλάτριες. Σημαντική μείωση βρέθηκε στον κορεσμό της αιμοσφαιρίνης (SaO2) (p<.05), στο χρόνο επίτευξης (p<.05) και στην δύσπνοια (p<.05) στην ΠΟ των κωπηλατριών, κατά τη δοκιμασία του προσομοιωμένου αγώνα. Αντίθετα, στους κωπηλάτες βελτιώθηκε σημαντικά η δύσπνοια (p<.05), χωρίς να υπάρξει σημαντική βελτίωση στο SaO2 και στο χρόνο επίτευξης του εξομειωμένου αγώνα. Σημαντική βελτίωση βρέθηκε στην απόδοση της πεντάλεπτης δοκιμασίας χωρίς προθέρμανση και για τα δυο φύλα (p<.05) με ταυτόχρονη βελτίωση του κορεσμού της αιμοσφαιρίνης μόνο στις κωπηλάτριες (p<.05). Συμπερασματικά, η ΠΑΜ συνολικής διάρκειας έξι (6) εβδομάδων βελτίωσε τη δύναμη και την αντοχή των αναπνευστικών μυών αθλητών και αθλητριών κωπηλασίας. Η βελτίωση της αναπνευστικής απόδοσης περιόρισε ξεκάθαρα την εμφάνιση της ΑΓΑΥ στις κωπηλάτριες και βελτίωσε την απόδοσή τους. Αντίθετα, στους κωπηλάτες η ΠΑΜ, βελτίωσε την απόδοση μόνο κατά την μέγιστη προσπάθεια χωρίς προθέρμανση, χωρίς να δρα προστατευτικά στην εμφάνιση της ΑΓΑΥ.